Kõrboja ega Katku talu ei tunta Koitjärvel, need on sün­dinud kirjaniku fantaasias. Samuti põhineb täiel määral Tamm­saare mõttekujutusel Kõrboja Anna kuju. Katku Villu iseloo­mustamisel on tal osaliselt elavaks eeskujuks olnud kaklemishimuline noormees Grasman Järva-Madise kiriku lähedusest. Joomarist külakaklejal Grasmanil olnud pikad ning tugevad käed ja ta tahtnud alati rusikatega vastast peksta. Kui ta riiukaaslane aga võtnud pussi, vihastanud Grasman ja  sõnutsenud nagu Katku Villu hurjutavalt: "Kui mees oled, siis löö rusikaga, ära tule pussiga jändama, see ajab südame täis". Selle iseloo­mujoonega piirdubki vaistuinimese Katku Villu hingesugulus oma prototüübiga.